সাভার : তিনদিন নিখোঁজের পর সাভারের বংশী নদী থেকে গতকাল বিকালে মামুন (২৮) নামের এক ঝুট ব্যবসায়ীর মৃতদেহ উদ্ধার করেছে পুলিশ। মামুন আশুলিয়ার জামগড়া এলাকার বিভিন্ন পোশাক কারখানায় ঝুট ব্যবসা করে আসছিলেন। তিনি মিরপুর-১-এ নানাবাড়িতে থাকতেন। পুলিশ ও স্থানীয় লোকজন জানায়, বৃহস্পতিবার দুপুরে মামুন নিখোঁজ হন। পরে তার কোনো সন্ধান পাননি পরিবারের লোকজন। গতকাল বিকাল ৪টার দিকে সাভারের হেমায়েতপুর বংশী নদীতে একটি মৃতদেহ ভাসতে দেখে স্থানীয় লোকজন। তারা সাভার থানায় খবর দিলে পুলিশ লাশটি উদ্ধার করে। পরে মামুনের মা  হোসনে আরা সাভার থানায় গিয়ে লাশটি শনাক্ত করেন। হোসনে আরা বলেন, তার ছেলের কোনো শত্রু ছিল না। কেন দুর্বৃত্তরা ছেলেকে হত্যা করে নদীতে ফেলে দিয়েছে তা কিছুই বুঝতে পারছেন না।